Národná rada Slovenskej republiky

VIII. volebné  obdobie

 Číslo: CRD-2451/2021

811a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 262/2014 Z. z. o pôsobnosti orgánov štátnej správy vo veciach prekurzorov výbušnín a o zmene a doplnení niektorých zákonov (tlač 811) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 262/2014 Z. z. o pôsobnosti orgánov štátnej správy vo veciach prekurzorov výbušnín a o zmene a doplnení niektorých zákonov (tlač 811) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 1213 z 2. februára 2022 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  a
	Výboru Národnej rady Slovenskej republiky pre hospodárske záležitosti.
	
	Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 460 z 9. marca 2022
•	Výbor Národnej rady Slovenskej republiky pre hospodárske záležitosti uznesením č. 284 z 10. marca 2022.
IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	V čl. I, bode 3 § 3 ods. 1 písm. b) sa slová „členskými štátmi Európskej únie“ nahrádzajú slovami  „inými členskými štátmi Európskej únie“.
Ide o legislatívno-technickú úpravu; ustanovenie sa spresňuje zohľadňujúc členstvo Slovenskej  republiky v Európskej únii. 

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

2.	V čl. I, bode 3 § 3 ods. 1 písm. b) sa v poznámke pod čiarou k odkazu 2 vypúšťajú slová „5 ods. 4 a čl.“.
Ide o legislatívno-technickú úpravu, ktorou sa vypúšťa odkaz na ustanovenie nariadenia (EÚ) 2019/1148, nakoľko jeho úprava sa v SR nebude uplatňovať.

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

3.	V čl. I, bode 3 § 3 ods. 1 písmeno d) znie: 
„d) zhromažďuje informácie a údaje, spracúva súhrnné správy a poskytuje ich Európskej komisii.5)“. 
Navrhuje sa doplnenie rozsahu/predmetu povinností Hlavného banského úradu, medzi ktoré, vzhľadom na poznámku pod čiarou k odkazu 5)  a v ňom uvedených  
čl. 19, čl. 20 ods. 3 a čl. 21 ods. 2 nariadenia (EÚ) 2019/1148, patrí   aj zhromažďovanie informácií a údajov od dotknutých subjektov a príslušných orgánov a ich poskytovanie Európskej komisii. 
Výbor NR SR pre hospodárske záležitosti
Gestorský výbor odporúča schváliť

4.	V čl. I, bode 4 § 4 ods. 1 sa slová „ktoré mu poskytol hospodársky subjekt“ nahrádzajú slovami „ktoré je mu povinný poskytnúť hospodársky subjekt, člen širokej verejnosti“. 
Ide o legislatívno-technickú úpravu; ustanovenie sa spresňuje tak, aby bolo zrejmé, že poskytnutie informácií určenými subjektmi je ich povinnosťou podľa tohto zákona aj podľa nariadenia a zároveň sa zosúlaďuje s novou povinnosťou ďalšieho subjektu upravenou v § 7 ods. 7 (bod 11 návrhu zákona).  

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

5.	V čl. I, bode 7 § 5 sa dopĺňa úvodná veta, ktorá znie: „Obvodný banský úrad“.
Ide o legislatívno-technickú úpravu; v ustanovení sa dopĺňa chýbajúca úvodná veta. 
                                           
Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

6.	V čl. I, bode 7 § 5 písm. a) sa slová „pri kontrole predaja alebo poskytovania služieb“ nahrádzajú slovami „pri predaji alebo poskytovaní služieb“.    
Ide o legislatívno-technickú úpravu; ustanovenie sa formulačne upravuje/spresňuje  odstránením zdvojeného vyjadrenia kontroly obvodného banského úradu.

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

7.	V čl. I, bode 7 § 5 písm. b)  sa v poznámke pod čiarou k odkazu 18 vypúšťa čiarka za číslicou „3“ a slová „čl. 8 ods. 2 až 5“.
Ide o legislatívno-technickú úpravu, ktorou sa vypúšťa odkaz na ustanovenie nariadenia vzhľadom na jeho iný obsah úpravy.

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

8.	V čl. I, bode 11 § 7 ods. 3 sa za slovo „používa“ vkladá slovo „regulované“.
           
Ide o legislatívno-technickú úpravu ; navrhovanou úpravou sa spresňuje oznamovacia povinnosť tým, že sa dopĺňa druh prekurzorov v súlade s § 4 ods. 1 návrhu zákona.

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

9.	V čl. I, bode 11 § 7 ods. 4 prvá veta znie: 
„Profesionálny používateľ alebo hospodársky subjekt je povinný preukázať hodnoverným spôsobom inému hospodárskemu subjektu, že obmedzený prekurzor výbušnín, ktorý od neho zamýšľa nadobudnúť, je nevyhnutný na účely súvisiace s jeho obchodovaním, podnikaním alebo výkonom povolania vrátane poľnohospodárskej činnosti.23c)“.

V súlade s čl. 8 ods. 2 nariadenia (EÚ) 2019/1148 sa navrhuje úprava povinnosti preukázania nevyhnutnosti nadobudnutia určeného druhu prekurzoru nielen profesionálnym používateľom, ale aj  iným hospodárskym subjektom, ktorí tento prekurzor výbušnín budú používať. 

Výbor NR SR pre hospodárske záležitosti
Gestorský výbor odporúča schváliť

10.	V čl. I, bode 11 § 8 ods. 1 písm. c) sa slová „neuchováva záznam o vykonanej transakcii“ nahrádzajú slovami „nevedie evidenciu vykonanej transakcie“ a za slová „rozsahu alebo“ sa vkladajú slová „ju neuchováva“. 
Ide o legislatívno-technickú úpravu; ustanovenie sa spresňuje tak, aby bolo zrejmé, že ide o nesplnenie povinnosti uloženej hospodárskemu subjektu v § 7 ods. 2 (bod 11 návrhu zákona).  

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

11.	V čl. I, bode 11 § 8 ods. 1 písm. d) sa v poznámke pod čiarou k odkazu 25 vypúšťa čiarka za číslicou „2“ a slová „čl. 5 až 9“.
Ide o legislatívno-technickú úpravu, ktorou sa vypúšťa 
odkaz na ustanovenia nariadenia, ktoré sa nevzťahujú na navrhovanú úpravu.

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

12.	V čl. I, bode 11 § 8 ods. 1 písm. e) sa vypúšťajú slová „tohto zákona alebo“.

Ide o legislatívno-technickú úpravu; ustanovenie sa spresňuje tak, aby bolo zrejmé, že ide o nesplnenie povinnosti uloženej hospodárskemu subjektu  nariadením [(čl. 9 ods. 2 nariadenia (EÚ) 2019/1148]. 

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

13.	V čl. I sa vypúšťa bod 16.

   Nasledujúce body sa primerane prečíslujú.

Ide o legislatívno-technickú úpravu; vypustením predmetného bodu sa odstraňuje duplicita  právnej úpravy, keďže obsahovo rovnaká úprava je zahrnutá v aktuálnom znení  § 9 ods. 3 predmetného zákona (po úprave v bode 14 návrhu zákona pôjde o § 9 ods. 5 predmetného zákona). 

Ústavnoprávny výbor NR SR
Výbor NR SR pre hospodárske záležitosti
Gestorský výbor odporúča schváliť

Gestorský výbor odporúča hlasovať o bodoch 1 až 13 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona, ktorým sa mení a dopĺňa zákon č. 262/2014 Z. z. o pôsobnosti orgánov štátnej správy vo veciach prekurzorov výbušnín a o zmene a doplnení niektorých zákonov (tlač 811)
s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 285 z 15. marca 2022.
 
Týmto uznesením výbor zároveň poveril spoločného spravodajcu Radovana Kazdu predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 15. marca 2022

Peter K r e m s k ý, v.r.  
predseda Výboru NR SR 
pre hospodárske záležitosti